السلام عليكم ف وظيفه فى شركه تامين هى شركه كبيره ومرتبها محترم ودى بالنسبالى فرصه كبيره انا دورت وعرفت ان ف شيوخ كتير محرمه الشغل ف الشركات دى وف ناس منهم اباحته ف حاله الضروره انا فعلا محتاجه الشغل ده ف ناس نصحتنى انى اروح ااشوف نظام الشغل ازاى واسال تانى اكتر من حد و لو تاكدت منه انه حرام اسيبه
بداية .. أنا حاسس بيكي، ومتفهّم شعورك .. شعور الفرصة الجيدة السانحة اللي ممكن تحل مشاكل وتغيّر أوضاع وتفتح أبواب وتسهّل أمور، لكن بيني وبينها سد شرعي .. ناس بتقول هِدّيه، وناس بتحذّر .. ناس بتهوّن، وناس بتخوّف .. وجوايا شعور عارم من التوهان والمشاعر المضطربة بين رب خايف أغضبه، ومستقبل خايف أضيعه .. ورغبة ملحّة في حل سحري ينهي النزاع اللي جوايا، ويريّحني من الهم .. فأنا فاهم ومقدّر .. لكن .. وقبل أي شئ .. خلّي عندك دايمًا حبة مفاهيم انهي بيهم الصراعات الداخلية في مهدها .. 1. والله الذي لا إله إلا هو .. مش دروشة ولا كلام طوباوي مثالي، ولكن حقيقة لا تقبل الجدال .. مفيييييش شئ في الحياة يستحق إنك تخسري ربنا عشانه .. مفيش شئ في الحياة يستاهل يتحط في كفة ميزان قصاد رضا رب العالمين أو طاعته .. [قل إن كان آباؤكم وأبناؤكم وإخوانكم وأزواجكم وعشيرتكم وأموال اقترفتموها وتجارة تخشون كسادها ومساكن ترضونها أحب إليكم من الله ورسوله وجهاد في سبيله فتربصوا حتى يأتي الله بأمره والله لا يهدي القوم الفاسقين] 2. المستقبل ومخاوفه وأحلامه وآماله .. الواقع وتغييره وتحسينه .. قلوب الناس، صحة أجسادهم، الحب والود، العلاقات والارتباطات .. كل شئ والبركة فيه بيد الرب سبحانه وتعالى .. يعز من يشاء ويذل من يشاء .. يخفض القسط ويرفعه .. بيده الخير .. قل إن الأمر كله لله .. يقول النبي صلى الله عليه وسلم: [ إن روح القدس نفث في روعي أنه لن تموت نفس حتى تستكمل رزقها فاتقوا الله وأجملوا في الطلب ولا يحملنكم استبطاء الرزق على أن تطلبوه بمعصية الله ((فإن ما عند الله لا ينال إلا بطاعته)) ] القاعدة اللي في آخر الحديث دي عظيييمة جدًا .. كل اللي إحنا قلناه .. كل ما عند الله .. لا ينال إلا بطاعته .. 3. يقول الله تعالى: [ولنبلونكم حتى نعلم المجاهدين منكم والصابرين] .. كل إنسان فيه حياته عنده مجموعة من الابتلاءات .. الهدف منها اختبار مدى صلابة الديانة وعمق الحب لله وعِظم التضحية في سبيله وشدة الرغبة في جنته .. علشان الإنسان يُحاكَم إلى نتائج اختباراته دي .. والابتلاءات من اسمها ثقيلة، ومن الآية تحتاج إلى الصبر، والصبر من اسمه أيضًا شديد على النفس .. فلو لم أكن سأنجح في اختبارات منعطفات الحياة، فمتى سأفعل؟!!! والنبي صلى الله عليه وسلم ذكر تسلية لقلوب الصابرين .. إن جايزة الاختبار موجودة في الدنيا قبل الآخرة .. (من ترك شيئًا لله عوّضه الله خيرًا منه) صدقيني .. أنا حابب أقول لك الكلام ده في كل الأحوال .. مهما كانت الإجابة أو النصيحة .. مفيش داعي للصراع الداخلي أصلًا .. الصراع في قلب المؤمن محسوم .. وأظنك كذلك .. لأن التعب اللي تعبتيه في السؤال واللف والبحث ده تعب واحدة خايفة منه .. وبتحبه .. أحبكِ الله .. أما بالنسبة لشركات التأمين التجارية، فلا يشك عاقل في حرمة المعاملات التي تتم من خلالها .. وأنها غرر محرّم منهي عنه .. بشكل لا يسوغ فيه خلاف .. وهذا قرار مجمع الفقه الإسلامي .. وبالتالي فإنه يحرم العمل فيها .. ودعكِ من هؤلاء الذي يريدون أن يسرقوا دينك ليشتروا لك به دنياكِ .. مجرد الذهاب إلى المقابلة ليس محرمًا .. لكن متى ستأخذين القرار؟!!! النفس ضعيفة .. والدنيا برّاقة .. والضغوط ثقيلة .. والآمال عريضة .. والشيطان خبيث .. وبعض الناس أخبث .. ووساوسهم على القلب أشد .. لا تعلّقي قلبك بشئ تعلمين بشكل أو بآخر أنه حرام .. لا داعي للتأرجح أكثر من ذلك .. أمامك الميزان .. فاختاري واحسمي أمرك .. [والذين آمنوا أشد حبًا لله]